Psalam (Šarić) 86.
Molitva Davidova.

1Prigni uho svoje, Gospode poslušaj me; jer sam nevoljan i siromah. 

2Sačuvaj život moj, jer sam ti drag; budi u pomoći, Bože moj, slugi svojemu, koji se oslanja na tebe! 

3Budi mi milostiv, Svemogući, jer k tebi vapijem povazdan. 

4Razveseli srce sluge svojega, jer k tebi, Svemogući, podižem srce svoje! 

5Jer si ti, Svemogući, dobrostiv, sklon da oprostiš, bogat milošću za sve, koji te zazivaju. 

6Pa čuj, Gospode, molitvu moju i pripazi na glasni vapaj moj! 

7U dan nevolje svoje vapijem k tebi; jer ćeš me uslišiti. 

8Nema među bogovima slična tebi, Svemogući, nema djela takvih, kakva su tvoja. 

9Svi narodi, koje si stvorio, pridolaze, padaju pred tobom ničice, Svemogući, imenu tvojemu iskazuju čast. 

10 Jer si ti velik i tvoriš čudesa velika: jedini si ti Bog! 

11 Pokaži mi Gospode, put svoj, da u vjernosti idem k tebi, upravi srce moje na jedno, da se boji imena tvojega! 

12 Tada ću ti zahvaljivati, svemogući Bože, svim srcem, slaviti ime tvoje dovijeka: 

13 "Jest, milost je tvoja velika prema meni: izbavio si život moj iz dubina carstva mrtvih." 

14 Oholice ustaju proti meni, Bože; rulja nasilnika radi mi o glavi a tebe nemaju pred očima. 

15 Ali ti si, Svemogući, Bog pun milosrđa i milosti, pun strpljivosti i bogat dobrotom i vjernošću. 

16 Pogledaj na me, smiluj se meni slugi svojemu daj mi jakost svoju i pomozi sinu sluškinje svoje! 

17 Učini s menom čudo dobrote, da vide, koji mrze na me, i postide se, što si mi ti, Gospode, pomogao i utješio me! 

Psalmi (Šarić)